Субсидията на партиите ще бъде намалена за 2010 г. с 15 процента, прие на първо четене парламентът
Народното събрание прие на заседанието си на 10 юни 2010 г. на първо четене промени в Закона за политическите партии. Те предвиждат държавната субсидия за партиите и коалициите да бъде намалена с 15 на сто за тази година. Измененията подкрепиха 85 депутати, 12 се въздържаха и нямаше нито един глас против. Средствата, предвидени със Закона за държавния бюджет на Република България за 2010 г. за субсидиране на политическите партии и коалиции, са 50,7 млн. лв. С предвидената мярка за ограничаване на този разход през 2010 г. се очаква икономия от 7,5 млн. лв. , тоест на партиите и коалициите през 2010 г. С тази еднократна мярка и политическите партии и коалиции солидарно с всички физически и юридически лица ще понесат тежестта на финансовата криза, мотивира се вносителят – Министерският съвет.
Да бъде открит Европейски политехнически университет в Перник решиха депутатите по предложение на Министерския съвет. Висшето училище ще бъде частно. Завършилите университета ще са със степен "бакалавър" , "магистър", както и ще могат да защитават докторска степен по реда и условията на Закона за висшето образование. Обучението ще е редовна форма, ще се преподава на български и на английски език. Предлаганите специалности са информатика, компютърни науки, комуникационна техника, архитектура, строителство и геодезия.
Парламентът прие да се отмени нулевата акцизна ставка за биодизел, използван като енергиен продукт за отопление. Това гласуваха народните представите при приемане на първо четене на промени в Закона за акцизите и данъчните складове. Законопроектът е изготвен в изпълнение на решението на Министерския съвет от 1 април 2010 г. за одобряване на мерки за подкрепа на заетостта, домакинствата, бизнеса и фискалната позиция, пише в мотивите на вносителя – Министерския съвет. По смисъла на Закона за акцизите и данъчните складове операциите по смесване на биогорива с горива от нефтен произход се определя като производство. В съответствие с изискванията на европейското законодателство за данъчното облагане на енергийните продукти и електроенергията е допълнено определението за производство на енергийни продукти. За производство на енергийни продукти се счита и смесването на енергийни продукти с платен акциз в случаите, когато размерът на дължимия акциз за получения енергиен продукт е по-висок от сумата на вече платения акциз за двата продукта.
Със законопроекта се отменя срокът за реализиране на налични акцизни стоки, облепени с бандерол, закупен по отменената акцизна ставка, при влизане в сила на нови акцизни ставки. Във връзка с това се предлага и отмяна на условията за възстановяване на платен акциз за цигарите, които не са реализирани на пазара в законовоустановения срок. Като причина за промяната е посочено създаването на редица административни затруднения за митническата администрация, както и конфликти с представителите на бизнеса.
Парламентът прие на първо четене съставът на Комисията за защита на конкуренцията /КЗК/ да бъде намален от седем на петима души. Това предвиждат промени в Закона за защита на конкуренцията. Предвижда се комисията да има председател, един заместник-председател и трима членове с еднакъв мандат от по 5 години. Към момента КЗК е с двама заместник-председатели и председателят й има 6-годишен мандат. В едномесечен срок от влизането в сила на измененията се предвижда Народното събрание да избере членовете на КЗК.